BTSได้ดีช่วงสั้นบริษัทลูกเข้าตลาด
ผลการที่ผู้ถือหุ้นบริษัท บีทีเอส กรุ๊ป โฮลดิ้ง (BTS) ได้สิทธิจองซื้อบริษัท วีจีไอ โกลบอล มีเดีย (VGI)
30 ส.ค. 2555

โดย...เจียรนัย อุตะมะ
ผลการที่ผู้ถือหุ้นบริษัท บีทีเอส กรุ๊ป โฮลดิ้ง (BTS) ได้สิทธิจองซื้อบริษัท วีจีไอ โกลบอล มีเดีย (VGI) ในสัดส่วนหุ้น BTS 367.2–442.8 หุ้นต่อ VGI 1 หุ้น ทำให้นักวิเคราะห์คาดว่าจะเป็นตัวผลักดันราคาหุ้น BTS ช่วงสั้น
BTS ได้แจ้งวันที่ผู้ถือหุ้นที่มีชื่อในทะเบียนวันที่ 30 ส.ค. 2555 ได้สิทธิในการจองซื้อหุ้น VGI ในราคาขายเดียวกับการเสนอขายหุ้นต่อประชาชนครั้งแรก (IPO) ทั้งนี้ VGI เป็นบริษัทย่อยซึ่งควบคุมธุรกิจโฆษณา (29% ของรายได้)
ส่วนจำนวนหุ้น BTS ในการจองซื้อหุ้น VGI ที่แน่นอนจะขึ้นอยู่กับจำนวนหุ้นในปัจจุบันซึ่งอยู่ที่ 9,207 ล้านหุ้น บวกกับหุ้นสามัญที่อาจเกิดจากการแปลงสภาพหุ้นกู้ที่ให้สิทธิแปลงสภาพในราคา 5.12 บาทต่อหุ้น อีกราว 9,702 ล้านบาท (คิดเป็น 1,894 ล้านหุ้น) ซึ่งถ้าไม่มีการแปลงสภาพเลย หุ้น BTS จำนวน 367.22 หุ้น จะมีสิทธิซื้อหุ้น VGI ได้ 1 หุ้น แต่หากหุ้นกู้ถูกแปลงสภาพทั้งหมด หุ้น BTS จำนวน 442.8 หุ้น จะมีสิทธิซื้อ VGI ได้ 1 หุ้น
นักวิเคราะห์บริษัทหลักทรัพย์ (บล.) เอเซีย พลัส คาดว่าข่าวนี้จะเป็นแรงขับเคลื่อนราคาหุ้นช่วงสั้น และเตรียมปรับเพิ่มกำไรหลังประชุมกับ VGI เนื่องจากผู้ถือหุ้น BTS จะได้รับสิทธิพิเศษซื้อหุ้น VGI หากถือหุ้นจนกระทั่งวันที่ 30 ส.ค. 2555 ส่งผลให้ราคาหุ้น BTS มีโอกาสที่จะปรับตัวขึ้นได้จนถึงช่วงเวลาดังกล่าว เพราะ VGI จัดเป็นหุ้นที่เติบโตสูง ที่มีความต้องการซื้อสูงมาก จากอัตราการเติบโตของกำไรที่ก้าวกระโดด สะท้อนจากกำไรสุทธิของ VGI ในช่วง 3 ปีย้อนหลัง ที่เติบโตเฉลี่ย 67% จากช่วงเดียวกันของปีก่อน ขณะที่ในอนาคตยังมีศักยภาพในการทำกำไรอีกมาก เบื้องต้นที่คาดว่าจะมาจาก
ประการแรก พื้นที่โฆษณาใน BTS ที่จะเพิ่มขึ้นจากขบวนรถไฟฟ้าใหม่ๆ บวกกับยังมีพื้นที่ในอีกหลายสถานีที่ยังไม่ได้พัฒนา และแผนในอนาคตที่จะขยายพื้นที่โฆษณารูปแบบใหม่ โดยติดแผงประตูกั้นเพิ่มเติมบริเวณทางเข้า–ออก ใน 9 สถานีที่มีศักยภาพ 




 
ประการที่สอง พื้นที่โฆษณาขนาดมหาศาลกว่า 1,000 สาขาในห้างสรรพสินค้า อาทิ เทสโก้ โลตัส บิ๊กซี และวัตสัน ที่ยังพัฒนาได้อีกมาก ส่งผลให้ฝ่ายวิจัย บล.เอเซีย พลัส ประเมินว่าจะช่วยขับเคลื่อนให้กำไรสุทธิในส่วนธุรกิจโฆษณา BTS เติบโตอย่างมีนัยในระยะยาว (ยังไม่รวมในประมาณการ) ขณะที่ยังไม่รวมถึงกำไรพิเศษจากการที่ BTSC (BTS ถือหุ้น 100%) ผู้ถือหุ้น 100% ของ VGI จะนำหุ้นบางส่วนออกมาเสนอขายพร้อมกับหุ้น IPO ด้วย 
ส่งผลให้คาดว่า BTSC และ BTS มีแนวโน้มที่จะรับรู้ทั้งกำไรพิเศษจากการขายดังกล่าวซึ่งขึ้นอยู่กับราคาเสนอขาย นอกจากนี้ กำไรปกติในปีนี้ของ BTS มีแนวโน้มสูงกว่าประมาณการของฝ่ายวิจัย จากสมมติฐานการเติบโตของปริมาณผู้โดยสารที่อิงหลักอนุรักษนิยมมากเกินไป ส่งผลให้ฝ่ายวิจัยมีแนวโน้มปรับเพิ่มประมาณการกำไรและมูลค่าพื้นฐาน
ทั้งนี้ คาดว่าจะปรับเพิ่มมูลค่าพื้นฐานหลังประชุมไปที่ราว 6.40–6.80 บาท และแนะนำ “ซื้อ” แม้เชื่อว่าปัจจุบันราคาหุ้นของ BTS จะเผชิญปัจจัยกดดันจากจำนวนหุ้นที่มีโอกาสเพิ่มขึ้นจากการแปลงสภาพของหุ้นกู้ (ผู้ถือหุ้นกู้แปลงสภาพสามารถใช้สิทธิที่ราคา 5.12 บาทต่อหุ้น) และ BTSW2 (ราคาใช้สิทธิ 4.375 บาทต่อหุ้น ใช้สิทธิได้จากเดือน พ.ย. 2555) รวมกันราว 2,698 ล้านหุ้น เมื่อสิ้นสุดปี 2555/2556 (คิดเป็น Dilution Effect 29%) แต่แนวโน้มกำไรปกติทั้งปีที่จะเติบโตสูงกว่าคาด บวกกับจะมีกำไรพิเศษตามที่กล่าวมาแล้วข้างต้น เชื่อว่าจะชดเชย Dilution Effect ข้างต้นได้ทั้ง 100% และจากราคาปัจจุบันที่มีโอกาสปรับตัวลงจากปัจจัยข้างต้น ถือเป็นโอกาสให้เข้าซื้อสะสมเพื่อลงทุนระยะกลาง-ยาว 
ดังนั้น จึงยังคงคำแนะนำ “ซื้อ” ทั้งนี้คาดว่ามูลค่าพื้นฐานหลังจากปรับประมาณการจะอยู่ที่ 6.40–6.80 บาทต่อหุ้น (Fully Diluted)
บริษัทเปิดเผยจำนวนผู้โดยสาร (Ridership) เดือน ก.ค. 2555 ทั้งหมดเป็น 16.7 ล้านเที่ยวคน คิดเป็นการเติบโต 17% จากช่วงเดียวกันของปีก่อน และ 6% จากไตรมาสแรกถือว่าออกมาดีมาก และหากพิจารณาเฉพาะวันทำการเป็น 12.8 ล้านเที่ยวคน คิดเป็นการเติบโต 23% จากช่วงเดียวกันของปีก่อน และ 9% จากไตรมาสแรกถือว่าออกมาดีเช่นกัน
อย่างไรก็ตาม หากเปรียบเทียบกับเดือนที่ทำสถิติสูงสุด คือ เดือน มี.ค. 2555 พบว่าจำนวนผู้โดยสารรวมเดือน ก.ค. 2555 ยังไม่สามารถเอาชนะเดือน มี.ค. 2555 ที่ 16.79 ล้านเที่ยวคนได้ แต่ต่ำกว่าเพียงเล็กน้อย คือ 0.5% แต่เฉพาะวันทำการสามารถทำสถิติสูงสุดแล้ว คือ มากกว่า 1.1% เทียบกับเดือน มี.ค. 2555 ที่ 12.6 ล้านเที่ยวคน
นักวิเคราะห์ บล.ดีบีเอส วิคเคอร์ส จึงคาดว่า 1-2 เดือนข้างหน้านี้ที่จำนวนผู้โดยสารรวมจะสามารถทำสถิติสูงสุดใหม่ได้ ทั้งนี้ในประมาณการทั้งปีนี้ เราคาดว่าจำนวนผู้โดยสารเป็น 206 ล้านเที่ยวคน คิดเป็นการเติบโต 17% จากปี 2554 ดีกว่าเป้าบริษัทที่ตั้งไว้ว่าจะเติบโต 12-15% 
นอกจากนี้ ทางบริษัทได้แจ้งว่า ในวันที่ 30 ส.ค. 2555 จะมีหุ้นสามัญที่เกิดจากการแปลงของหุ้นกู้แปลงสภาพ (CD) เข้ามาในจำนวน 40.8 ล้านหุ้น ในช่วงวันที่ 20-28 ส.ค. 2555 ที่ราคาแปลงสภาพ 5.12 บาท และทำให้จำนวนหุ้นสามัญของบริษัทเพิ่มขึ้นเป็น 9,248.76 ล้านหุ้น 
“เรามองว่าแรงกดดันจากการขาย (Selling Pressure) ที่มีต้นทุนในการแปลงสภาพต่ำกว่าราคาตลาดถึง 10% ในวันที่ 30 ส.ค. 2555 จะต่ำ เพราะเป็นวันสุดท้ายที่หากมีรายชื่อเป็นผู้ถือหุ้นจะได้รับสิทธิในการจองซื้อหุ้น VGI ที่จะมีการทำ IPO ในราคา IPO ได้ หากคำนวณสัดส่วนล่าสุดในการได้สิทธิจากจำนวนหุ้นล่าสุด คือ 9,248.76 ล้านหุ้น คือ 368.85 หุ้น BTS ต่อ 1 หุ้น VGI แต่อาจต้องระมัดระวังแรงขายในวันถัดไป คือ 31 ส.ค. 2555 เพราะหากขายหุ้น BTS ไปในวันนั้นก็ได้รับสิทธิในการซื้อหุ้น VGI แล้ว”
ดังนั้น คงคำแนะนำซื้อ หุ้น BTS เพียงแค่ช่วง 2 วันทำการที่ผ่านมา ราคาหุ้นปรับขึ้นมาแล้วถึง 8.5% คาดว่าเป็นเพราะเข้าใกล้วันสุดท้ายซื้อหุ้น BTS แล้วได้สิทธิซื้อหุ้น VGI ที่จะมีการ IPO นั่นคือในวันที่ 30 ส.ค. 2555 ข้อดีคือไม่ต้องไปทำการ Random กับนักลงทุนทั่วไปที่สนใจจองซื้อหุ้น IPO หากมีการจองมากกว่าจำนวนหุ้นที่ IPO ของ VGI สำหรับสัดส่วนการจัดสรร คือ 367.22-442.8 หุ้น BTS ต่อ 1 หุ้น VGI ปิดสมุดรายชื่อผู้ได้รับสิทธิวันที่ 4 ก.ย. 2555 ขึ้นกับว่าหุ้นกู้แปลงสภาพจะแปลงเป็นหุ้นมากน้อยเพียงใด ทั้งนี้จะทราบผลสัดส่วนแน่นอนวันที่ 5 ก.ย. 2555 ทั้งนี้จะไม่มีการขึ้นเครื่องหมาย X แต่อย่างใด 
ดังนั้น จึงคาดว่ากำไรหลักของ BTS ปีนี้และปีหน้าเติบโตสูงเป็น 79% และ 47% จากปี 2554 ตามลำดับ สำหรับราคาพื้นฐานกำหนดไว้เป็น 6.24 บาท ประเมินด้วยวิธีส่วนลดกระแสเงินสด (หากในอนาคตมีราคาตลาดของ VGI ก็จะสามารถประเมินมูลค่าหุ้น BTS ได้ดียิ่งขึ้น) ราคาปิดปัจจุบันมีส่วนเพิ่มเทียบกับราคาพื้นฐานน้อยลงเป็น 9.4% ส่วนคาดการณ์อัตราผลตอบแทนเงินปันผลงวดปีนี้เป็น 5.3% รวมผลตอบแทนหมดเป็น 14.7%